2.		Návrh na rozvod manželstva bez maloletých detí
			(§ 23 Zákona o rodine)
Okresnému súdu 
Michalovce
V Michalovciach dňa 2. 2. 2022
Návrh
navrhovateľky:	Mária Kráľová rodená Kováčová, nar. 1. júla 1978, bytom Černohorská 8, Michalovce
	štátne občianstvo SR, tel: 0900 123 456, e-mail: maria.kralova@xyz.sk
za účasti
manžela navrhovateľky:	Ján Kráľ, nar. 2. augusta 1977, bytom Bielohorská 9, Michalovce, štátne občianstvo SR
	tel: 0900 987 654, e-mail: jan.kral@xyz.sk
o rozvod manželstva
I.
Manželstvo s Jánom Kráľom sme uzatvárali dňa 7. 8. 2000 pred Matričným úradom v Michalovciach. Manželstvo je zapísané v knihe manželstiev Matričného úradu Michalovce vo zväzku III, ročník 2000, na strane 30, pod poradovým číslom 2. U obidvoch manželov ide o prvé manželstvo, z ktorého nepochádzajú maloleté deti. Posledné spoločné bydlisko sme mali na adrese Černohorská 8, Michalovce.
Dôkazy:
–	Sobášny list
–	Občianske preukazy účastníkov
II.
Manželstvo sme uzatvárali po ročnej známosti. Už krátko po uzavretí manželstva sa medzi nami začali prejavovať rozdielne názory na manželský a rodinný život ako aj na peňažné hospodárenie domácnosti, v dôsledku čoho vznikali medzi nami neustále hádky a nezhody. U manžela sa tiež začal prejavovať sklon k zvýšenému požívaniu alkoholických nápojov. Manžel vyhľadával spoločnosť svojich kamarátov, domov sa vracal v neskorých nočných hodinách. V júni 2021 som sa dozvedela, že manžel nadviazal známosť s inou ženou, k čomu sa mi aj priznal. V súčasnosti som už k manželovi stratila akýkoľvek citový vzťah. V septembri 2021 sa manžel po vzájomnej hádke odsťahoval k svojej priateľke Petre Gáborovej, kde býva aj v súčasnosti a od tohto obdobia sme spolužitie neobnovili.
Dôkazy:
–	Výsluch účastníkov
–	Výsluch svedkyne Petry Gáborovej
III.
Keďže vzťahy medzi nami sú tak vážne narušené a trvalo rozvrátené, že naše manželstvo už nemôže plniť svoj účel a ani z mojej strany, ani zo strany môjho manžela už nemožno očakávať obnovenie manželského spolužitia, navrhujem, aby súd po vykonanom dokazovaní vydal tento:
rozsudok:
Súd manželstvo účastníkov konania navrhovateľky Márie Kráľovej rodenej Kováčovej, nar. 1. júla 1978 a manžela navrhovateľky Jána Kráľa, nar. 2. augusta 1977, uzavreté dňa 7. 8. 2000 pred Matričným úradom v Michalovciach zapísané v knihe manželstiev Matričného úradu Michalovce vo zväzku III, ročník 2000, na strane 30, pod poradovým číslom 2, rozvádza.
Žiaden z účastníkov nemá právo na náhradu trov konania.
Mária Kráľová
Poznámky
Súd môže manželstvo na návrh niektorého z manželov rozviesť, ak sú vzťahy medzi manželmi tak vážne narušené a trvalo rozvrátené, že manželstvo nemôže plniť svoj účel a od manželov nemožno očakávať obnovenie manželského spolužitia.
Súd zisťuje príčiny, ktoré viedli k vážnemu rozvratu vzťahov medzi manželmi, a pri rozhodovaní o rozvode na ne prihliada. Súd pri rozhodovaní o rozvode vždy prihliadne na záujem maloletých detí.
Návrh sa podáva na tom súde, v ktorého obvode mali manželia posledné spoločné bydlisko, ak v obvode tohto súdu má bydlisko aspoň jeden z nich. Inak je miestne príslušný všeobecný súd toho manžela, ktorý návrh nepodal. Ak takto príslušnosť súdu nemožno určiť, je príslušný všeobecný súd navrhovateľa. 
Za návrh sa platí súdny poplatok vo výške 66 eur, pokiaľ nie je navrhovateľ od poplatku oslobodený rozhodnutím súdu alebo zo zákona z dôvodu, že mu bol priznaný nárok na bezplatnú právnu pomoc rozhodnutím Centra právnej pomoci. 
Manžel, ktorý pri uzavretí manželstva prijal priezvisko druhého manžela ako spoločné priezvisko, môže do troch mesiacov po právoplatnosti rozhodnutia o rozvode manželstva matričnému úradu oznámiť, že prijíma opäť svoje predošlé priezvisko. Manžel, ktorý pri uzavretí manželstva prijal priezvisko druhého manžela ako spoločné priezvisko a zároveň si ponechal v poradí uvedené ako druhé priezvisko svoje predošlé priezvisko, môže do troch mesiacov od právoplatnosti rozhodnutia o rozvode manželstva matričnému úradu oznámiť, že upúšťa od používania spoločného priezviska.